Efter sommerferien 2012 bliver det igen muligt at gå til gruppeeksamen på landets folkeskoler, gymnasier og videregående uddannelser, og det vækker glæde blandt de studerende på Aalborg Universitet. - Det er rigtig glædeligt, at det fra sommeren 2012 igen bliver muligt at afholde individuel eksamen i grupper. Jeg undrer mig dog over, hvorfor det skulle være nødvendigt at vente helt til sommer, skriver Studentersamfundets uddannelsespolitiske ordfører Lasse P. N. Olsen på Studentersamfundets Facebook-side. Regeringen har sammen med Enhedslisten besluttet at genindføre gruppeeksamen efter den tidligere regering afskaffede den i 2005. - Det er vigtigt, at gruppeprøver igen kan bruges som en blandt mange prøve- og eksamensformer. Prøve- og eksamensformerne skal afspejle virkelighedens arbejdsmetoder, lyder det fra børne- og undervisningsminister Christine Antorini i en pressemeddelelse.

Opsummering:
Studerende fra Aalborg Universitet glæder sig over genindførsel af gruppeeksamen.